Malyj Teatret
Malyj Teatret, teater i Moskva, Ruslands ældste. Malyj Teatret åbnede 1824 i en ombygget herskabsvilla over for det første Bolsjoj Teater og har 1082 tilskuerpladser.
Ensemblet var 1776 udgået fra universitetets studenterteater og var 1806 blevet kejserlig trup. På Malyj Teatret eksisterede de tidlige teaterskoler, hvor skuespilleren Mikhail Sjtjepkin (1788-1863) blev "det russiske teaters fader"; her dyrkedes et samfundssatirisk repertorie med en realistisk spillestil.
1836 blev Malyj Teatret rammen om førsteopførelsen af Nikolaj Gogols Revisoren. Det er kendt for et klassisk nationalt repertoire med værker af bl.a. Nikolaj Gogol, Alexandr Ostrovskij og Lev Tolstoj.